Document ID: 32009D0778

ODLOČBA KOMISIJE
z dne 22. oktobra 2009
o razširitvi uporab olja iz mikroalg Schizochytrium sp. kot nove živilske sestavine v skladu z Uredbo (ES) št. 258/97 Evropskega parlamenta in Sveta
(notificirano pod dokumentarno številko C(2009) 7933)
(Besedilo v angleškem jeziku je edino verodostojno)
(2009/778/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 258/97 Evropskega parlamenta in Sveta z dne 27. januarja 1997 v zvezi z novimi živili in novimi živilskimi sestavinami (1) ter zlasti člena 7 Uredbe,
ob upoštevanju naslednjega:
(1)
Družba Martek Biosciences Corporation je 14. januarja 2008 pri pristojnih organih Združenega kraljestva vložila zahtevek za razširitev uporab olja iz mikroalg Schizochytrium sp. kot nove živilske sestavine.
(2)
Pristojni organ Združenega kraljestva za ocenjevanje živil je 4. septembra 2008 izdal poročilo o začetni oceni. V navedenem poročilu je ugotovil, da je razširitev uporab olja iz mikroalg Schizochytrium sp. kot živilske sestavine sprejemljiva.
(3)
Komisija je 25. septembra 2008 vsem državam članicam poslala poročilo o začetni oceni.
(4)
V roku 60 dni, kakor je določeno v členu 6(4) Uredbe (ES) št. 258/97, so bili v skladu z navedeno določbo predloženi utemeljeni ugovori glede trženja tega proizvoda.
(5)
Države članice so v ugovorih izrazile pomisleke nad povečanjem vrednosti vnosa maščobnih kislin omega-3 in zlasti DHA (dokosaheksenojska kislina).
(6)
Glavni vir omega-3 maščobnih kislin pa je ribje olje. Maščobne kisline omega-3 v kategorijah živil, za katere je bil zahtevan dodatek olja iz mikroalg Schizochytrium sp., se lahko zagotovijo z ribjim oljem ali tudi z mikroalgami Schizochytrium sp.
(7)
Zato se ne pričakuje, da bo uporaba olja iz mikroalg v skupinah živil iz Priloge povzročila nesprejemljivo dodatno povečanje splošnega vnosa maščobnih kislin omega-3.
(8)
Olje iz mikroalg Schizochytrium sp. izpolnjuje merila iz člena 3(1) Uredbe (ES) št. 258/97.
(9)
Ukrepi iz te odločbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Olje iz mikroalg Schizochytrium sp., kot je opredeljeno v Odločbi Komisije 2003/427/ES (2), se lahko da na trg v Skupnosti kot nova živilska sestavina za uporabe in v mejnih vrednostih iz Priloge.
Člen 2
Oznaka na seznamu sestavin živil, ki ga vsebujejo, je „olje iz mikroalg Schizochytrium sp.“.
Člen 3
Ta odločba je naslovljena na Martek Biosciences Corporation, 6480 Dobbin Road, Columbia, MD 21045, ZDA.
V Bruslju, 22. oktobra 2009

Labels: 17
0
3
6
18